ไทยพาณิชย์ดันลูกค้าบุกญี่ปุ่น
ไทยพาณิชย์ จับมือ มิซูโฮ ผนึกกำลังพันธมิตรสนับสนุน กันกุลเอ็นจิเนียริ่ง ลงทุนโครงการโรงไฟฟ้าพลังงานแสงอาทิตย์ในญี่ปุ่น
5 ต.ค. 2559

ไทยพาณิชย์ จับมือ มิซูโฮ ผนึกกำลังพันธมิตรสนับสนุน กันกุลเอ็นจิเนียริ่ง ลงทุนโครงการโรงไฟฟ้าพลังงานแสงอาทิตย์ในญี่ปุ่น
นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ เปิดเผยว่า ธนาคารได้ร่วมกับธนาคารมิซูโฮ พันธมิตรทางธุรกิจจากญี่ปุ่นพร้อมด้วยธนาคารพันธมิตรในประเทศญี่ปุ่นอีก 8 แห่ง เพื่อสนับสนุนทางการเงินมูลค่า 1.18 หมื่นล้านเยน หรือประมาณ 4,100 ล้านบาท ให้แก่ บริษัท กันกุลเอ็นจิเนียริ่ง เพื่อดำเนินโครงการโรงไฟฟ้าพลังงานแสงอาทิตย์ เซนได โอคุระ กำลังผลิต 38.1 เมกะวัตต์ ณ เมืองเซนได จังหวัดมิยางิ ประเทศญี่ปุ่น
“นับเป็นความสำเร็จทางด้านการผนึกกำลังเครือข่ายทางธุรกิจระหว่างไทยพาณิชย์ และมิซูโฮ เพื่ออำนวยความสะดวกแก่ลูกค้าที่ต้องการขยายธุรกิจระหว่าง 2 ประเทศอย่างแท้จริง ซึ่งไทยพาณิชย์ได้เป็นพันธมิตรทางธุรกิจร่วมกันมาตั้งแต่ปี 2557 เพื่อสนับสนุนการเติบโตของลูกค้าธุรกิจไทยและญี่ปุ่นที่ต้องการขยายธุรกิจออกนอกประเทศ โดยมีเครือข่ายของธนาคารทั้งสองแห่งรองรับในการให้บริการอย่างเต็มที่” นายอาทิตย์ กล่าว
ทั้งนี้ ในปัจจุบันมีธุรกิจไทยหลายรายที่มองหาโอกาสการขยายธุรกิจออกไปยังต่างประเทศ และญี่ปุ่นก็มีความน่าสนใจอยู่ในหลายอุตสาหกรรม โดยเฉพาะธุรกิจด้านพลังงานทดแทน เทคโนโลยี ค้าปลีก แฟชั่น และโรงแรม ซึ่งญี่ปุ่นมีกรอบแนวคิดการเป็นประเทศที่ดีที่สุดในโลกในการทำธุรกิจ และรัฐบาลเตรียมปรับลดภาษีเงินได้นิติบุคคลลงเพื่อดึงดูดนักลงทุนต่างชาติ และมีการอำนวยความสะดวกนักลงทุนไทย โดยไทยมีการลงทุนคิดเป็นวงเงินรวม 340 ล้านเหรียญสหรัฐ นับเป็นอันดับ 2 ในอาเซียนรองจากสิงคโปร์ ซึ่งไทยพาณิชย์อยู่ระหว่างดำเนินโครงการลงทุนจากลูกค้าไทยไปญี่ปุ่นอีกราว 1 หมื่นล้านบาท
อย่างไรก็ตาม ในส่วนของลูกค้าญี่ปุ่นที่เข้ามาลงทุนในไทยนั้น ไทยพาณิชย์และมิซูโฮ อยู่ระหว่างดำเนินการร่วมกัน และอาจมีการลงทุนใหม่เกิดขึ้นในเร็วๆ นี้ ขณะที่ปัจจุบันไทยพาณิชย์ให้บริการลูกค้าญี่ปุ่นในไทยอยู่ประมาณ 700 ราย โดยความร่วมมือระหว่างไทยพาณิชย์และมิซูโฮนี้ ทำให้สามารถให้คำแนะนำและบริการทางการเงินได้ครบวงจร